පසුගිය වසරේ පුහුණුවට බඳවාගනු ලැබූ මේ අභ්‍යාසලාභී උපාධිධාරීන් අතරින් වසරක පුහුණු කාලසීමාව අවසන් කළ සියලු උපාධිධාරීන් වෙත මේ ස්ථිර පත්වීම් ලිපි පිරිනමන බවත් රජය දන්වා සිටී.පසුගිය පෙබරවාරි 02 වැනිදා සිට මේ ස්ථිර කිරීම් කටයුතු ආරම්භ කර ඇති අතර එම පත්වීම් ලියාපදිංචි තැපෑලෙන් ඔවුන් වෙත යැවීමේ කටයුතු මේ වන විට ක්‍රියාත්මකව පවතී.ඒ අනුව අනුරාධපුර දිස්ත්‍රික්කයේ උපාධිධාරීන් 298 දෙනෙකු සඳහා මේ වන විට ස්ථිර පත්වීම් ලිපි යවා අවසන් යැයිද රාජ්‍ය පරිපාලන හා ස්වදේශ කටයුතු ඇමැති ඩබ්ලිව්.ඩි.ජේ. සෙනවිරත්න මහතා පැවසීය.උපාධිධාරීන්ට ස්ථිර පත්වීම් නොලැබෙන බව විවිධ කටකතා පැතිර ගියද පසුගිය වසරේ පෙබරවාරි 15, පෙබරවාරි 21 හා මාර්තු 01 ආදී වශයෙන් අදියර කිහිපයකින් බඳවා ගනු ලැබූ වසරක පුහුණු කාලය අවසන් කළ සියලුම උපාධිධාරීන් වෙත ක්‍රමානුකූලව රාජ්‍ය සේවයේ ස්ථිර පත්වීම් ලිපි කිසිදු ප්‍රමාදයකින් තොරව ඔවුන් අතටම යැවීමට සියලු කටයුතු යොදා ඇතැයිද ඇමැතිවරයා කීය.මෙවර රාජ්‍ය සේවයට බඳවා ගනු ලැබූ සියලුම උපාධිධාරීන් සංවර්ධන නිලධාරී සේවා ව්‍යවස්ථාවට අන්තර්ග්‍රහණය කරනු ලබන අතර උපාධිධාරියකු සඳහා මාසික වැටුප සියලු දීමනා සහිතව රුපියල් 23000කට ආසන්න වන බවද ඇමැතිවරයා අමාත්‍යාංශ උසස් නිලධාරීන් සමඟ ඊයේ (13) අමාත්‍යාංශයේ පැවැති සාකච්ඡාවකදී අවධාරණය කළේය..